Moro wara tykaꞌpo mero Jesus woꞌpotyꞌpo kapu ꞌwa.
Ikaꞌpo:
“Papa,
moro ijururu nitundai.
Omuru ety awongako,
omuru ꞌwa ajety awongatoꞌme.
Paꞌporo kariꞌna irombo ainaka tyje oꞌwa man,
paꞌporo tyꞌwa anyryꞌsan kariꞌna ꞌwa iꞌmatypyn amano ytoꞌme iꞌwa.
Moro iꞌmatypyn amano tauroꞌpo ꞌkuru man moro kariꞌna ꞌwa ajukutyry,
moro iꞌwaine moꞌko oꞌwinꞌkono iporono Tamusi ukutyry,
moro iꞌwaine moꞌko anemokyꞌpo Jesus Kristus ukutyry enapa.
Awu ajety sawongai ero nono tuꞌpo,
moro yꞌwa ikaꞌtoꞌme anyryꞌpo amaminano kapyꞌmary ke.
Papa,
amoro moro awaitopo po yjety awongako,
moro awaitopo po ero nono wairy uwaporo yjety awongaꞌpo wara ro rapa.
“Moro ajety sekaroi moꞌkaron ero nono wyino yꞌwa anyryꞌsan kariꞌna ꞌwa.
Oꞌwanokon me terapa kynatokon.
Irombo yjainaka tyje tywaije oꞌwa mandon.
Moro ajauran tapyije iꞌwaine man.
Awyino paꞌporo yꞌwa anyryꞌsan otykon wairy ukuꞌsaton erome.
Morokon yꞌwa anekariꞌpoꞌsan otykon sekarityi iꞌwaine.
Moꞌkaron ro kynapyisen.
Iporo ro moro awyino ywopyꞌpo wairy ukuꞌsaton.
Oꞌwa yjemokyꞌpo amyikaton.
“Iꞌwanokon me oꞌwa waturupoja.
Ero nono ꞌwano me kapyn waturupoja.
Moꞌkaron yꞌwa anyryꞌsan kariꞌna ꞌwano me te waturupoja.
Oꞌwanokon me irombo moꞌkaron mandon.
Paꞌporo yꞌwanokon kariꞌna oꞌwanokon me mandon.
Paꞌporo oꞌwanokon kariꞌna yꞌwanokon me mandon.
Moꞌkaron ta ro ykuranory man.
Ero nono tuꞌpo noro eꞌiꞌpa waitake.
Moꞌkaron te ero nono tuꞌpo kynaitaꞌton.
Awu woꞌtake oꞌwa.
Kurano papa,
moro yꞌwa anyryꞌpo ajety ta unendoko,
kywara enapa oꞌwin iwaitoꞌkoꞌme.
Ekosaine yjaꞌta,
sunenjatokon moro yꞌwa anyryꞌpo ajety ta.
Saijomatokon.
Amy pairo ynunemyꞌpo utapyꞌpa neꞌi,
moꞌko utaꞌtoto manombo rato.
Moro imeroꞌpo woꞌkapyry irombo neꞌi.
Erome te woꞌtake oꞌwa.
Ero nono tuꞌpo te erokon otykon sekariꞌsa,
itaine atamonopyꞌpa moro ewaꞌporykon waitoꞌme.
Ajauranymbo synen iꞌwaine.
Ero nono kynijenonoꞌsaton,
ywara enapa ero nono wyino kapyn iwairykon ke.
Waturupoja oꞌwa ero nono wyino ipinatoꞌkoꞌme kapyn,
aijomatoꞌkoꞌme te moꞌko yjaꞌwan wyino.
Ywara enapa ero nono wyino kapyn mandon.
Ikuranondotoko moro iporono ta.
Moro ajauran iporono me man.
Ero nono tuꞌponaka oꞌwa yjemokyꞌpo wara awu enapa semoꞌsaton wararo ero nono tuꞌpo.
Upuꞌsan me ro wekuranondoja,
moꞌkaron waitoꞌme enapa moro iporono ta tykuranondo.
“Iꞌwanokon me roten kapyn,
moꞌkaron aurangon poko yjamyikanamon ꞌwano me enapa te waturupoja,
oꞌwin paꞌporo iwaitoꞌkoꞌme,
kyta iwaitoꞌkoꞌme enapa,
papa,
yta awairy wara,
ota ywairy wara enapa.
Irombo mero moro oꞌwa yjemokyꞌpo amyikatan ero nono.
Moro yꞌwa anyryꞌpo kurano syryi iꞌwaine,
kywara enapa oꞌwin iwaitoꞌkoꞌme,
awu itaine,
amoro yta.
Iwara oty anamonopyꞌpa oꞌwin kynaitaꞌton.
Iwara moro oꞌwa yjemokyꞌpo ukuꞌtan ero nono.
Moro oꞌwa ypynaꞌpo wara oꞌwa ipynarykon ukuꞌtan enapa.
“Papa,
moꞌkaron yꞌwa anyryꞌsan kariꞌna wairy ꞌse wa moro oje ywaitopo po ro.
Irombo mero moro yꞌwa anyryꞌpo kurano enetaꞌton.
Typyna irombo oꞌwa tywaije wa ero nono woꞌkapyry uwaporo.
Tamamboren papa,
ero nono ajukutyꞌpa man.
Awu te kukuꞌsa.
Moꞌkaron te moro oꞌwa yjemokyꞌpo ukuꞌsaton.
Moro ajety sekaroi iꞌwaine.
Moꞌja ro enapa sekarotake,
moro oꞌwa ypynatopo aipynano waitoꞌme itaine,
ywaitoꞌme enapa itaine.”